62023CJ0557
SENTENZA TAL-QORTI TAL-ĠUSTIZZJA (It-Tielet Awla)
12 ta’ Settembru 2024 (
*1
)
“Rinviju għal deċiżjoni preliminari – Organizzazzjoni komuni tas-swieq tal-prodotti agrikoli – Regolament (UE) Nru 1308/2013 – Leġiżlazzjoni nazzjonali li tipprevedi prezzijiet irregolati għal ċerti prodotti agrikoli kif ukoll l-obbligu li titpoġġa għall-bejgħ kwantità ddeterminata ta’ dawn il-prodotti – Multi”
Fil-Kawża C‑557/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mis-Szegedi Törvényszék (il-Qorti ta’ Szeged, l-Ungerija), permezz ta’ deċiżjoni tas‑6 ta’ Settembru 2023, li waslet fil-Qorti tal-Ġustizzja fl-istess jum, fil-proċedura
SPAR Magyarország Kft.
vs
Bács-Kiskun Vármegyei Kormányhivatal,
IL-QORTI TAL-ĠUSTIZZJA (It-Tielet Awla),
komposta minn K. Jürimäe, Presidenta tal-Awla, K. Lenaerts, President tal-Qorti tal-Ġustizzja li qiegħed jaġixxi bħala Mħallef tat-Tielet Awla, N. Piçarra, N. Jääskinen (Relatur) u M. Gavalec, Imħallfin,
Avukat Ġenerali: M. Campos Sánchez-Bordona,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għal SPAR Magyarország Kft., minn G. Báthory, V. Łuszcz u L. Wallacher, ügyvédek,
–
għall-Gvern Ungeriż, minn M. Z. Fehér, R. Kissné Berta u K. Szíjjártó, bħala aġenti,
–
għall-Gvern Ġermaniż, minn J. Möller u N. Scheffel, bħala aġenti,
–
għall-Gvern Awstrijak, minn A. Posch, J. Schmoll u M. Kopetzki, bħala aġenti,
–
għall-Kummissjoni Ewropea, minn M. Konstantinidis u Zs. Teleki, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li l-kawża tinqata’ mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tar-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU 2013, L 347, p. 671, u rettifiki fil-ĠU 2014, L 189, p. 164; fil-ĠU 2016, L 130, p. 8; fil-ĠU 2020, L 1, p. 5; fil-ĠU 2022, L 195, p. 106; u fil-ĠU 2023, L 200, p. 51), kif emendat permezz tar-Regolament (UE) 2021/2117 tal-Parlament Ewropew u tal-Kunsill tat‑2 ta’ Diċembru 2021 (ĠU 2021, L 435, p. 262, rettifiki fil-ĠU 2023, L 192, p. 34, u fil-ĠU 2023, L 200, p. 53) (iktar ’il quddiem ir-“Regolament dwar l-OKS”).
2
Din it-talba tressqet fil-kuntest ta’ tilwima bejn SPAR Magyarország Kft u l-Bács-Kiskun Vármegyei Kormányhivatal (is-Servizzi Amministrattivi tad-Dipartiment ta’ Bács-Kiskun, l-Ungerija, iktar ’il quddiem l-“awtorità nazzjonali”), dwar id-deċiżjoni ta’ din l-awtorità li timponi multa fuq SPAR Magyarország abbażi tal-protezzjoni tal-konsumaturi.
Il‑kuntest ġuridiku
Id‑dritt tal‑Unjoni
3
Il-premessi 172, 185 u 189 tar-Regolament dwar l-OKS jistipulaw:
“(172)
Fid-dawl tal-l-karatteristiċi speċifiċi tas-settur agrikolu u d-dipendenza tiegħu fuq il-funzjonament tajjeb tal-katina ta’ provvista tal-ikel kollha, inkluża l-applikazzjoni effettiva tar-regoli ta’ kompetizzjoni għas-setturi relatati kollha fil-katina tal-ikel kollha, li tista’ tkun ikkonċentrata ħafna, għandha tingħata attenzjoni speċjali għall-applikazzjoni tar-regoli tal-kompetizzjoni kif imsemmi fl-Artikolu 42 TFUE. […]
[…]
(185)
Biex tittieħed reazzjoni effiċjenti u effikaċi kontra tħeddid ta’ tfixkil fis-swieq ikkawżat minn żidiet jew tnaqqis sinifikanti fil-prezzijiet fi swieq interni u esterni, jew avvenimenti u ċirkostanzi oħra li jfixklu jew jheddu li jfixklu s-suq b’mod sinifikanti, fejn dik is-sitwazzjoni jew l-effetti tagħha fuq is-suq x’aktarx li jkomplu jew jiddeterjoraw, is-setgħa li jiġu adottati ċerti atti għandha tkun iddelegata lill-Kummissjoni [Ewropea] fir-rigward tal-miżuri meħtieġa biex tiġi indirizzara dik is-sitwazzjoni fis-suq, filwaqt li jiġi rispettat kwalunkwe obbligu li jirriżulta mill-ftehimiet internazzjonali u dment li kwalunkwe miżura oħra disponibbli skont dan ir-Regolament tidher insuffiċjenti, inklużi miżuri għall-estensjoni jew modifika tal-ambitu, id-durata jew aspetti oħra ta’ miżuri oħra previsti skont dan ir-Regolament, jew jipprevedu rifużjonijiet għall-esportazzjonijiet, jew jissospendu dazji ta’ importazzjoni, għal kollox jew parzjalment, inkluż għal ċerti kwantitajiet jew perijodi, kif meħtieġ.
[…]
(189)
Il-Kummissjoni għandha tkun awtorizzata tadotta l-miżuri meħtieġa sabiex issolvi problemi speċifiċi f’każ ta’ emerġenza.”
4
L-Artikolu 1 ta’ dan ir-regolament huwa fformulat kif ġej:
“1.   Dan ir-Regolament jistabbilixxi organizzazzjoni komuni tas-swieq għall-prodotti agrikoli, li tfisser il-prodotti kollha elenkati fl-Anness I għat-Trattati bl-eċċezzjoni tal-prodotti tas-sajd u l-akkwakultura kif definit fl-atti leġislattivi tal-Unjoni [Ewropea] dwar l-organizzazzjoni komuni tas-swieq fil-prodotti tas-sajd u l-akkwakultura.
2.   Il-prodotti agrikoli kif iddefiniti fil-paragrafu 1 għandhom jinqasmu fis-setturi li ġejjin kif elenkati fil-partijiet rispettivi tal-Anness I:
(a)
ċereali, Parti I;
[…]
(c)
zokkor, Parti III;
[…]
(p)
ħalib u prodotti tal-ħalib, Parti XVI;
[…]
(s)
bajd, Parti XIX;
(t)
laħam tat-tjur, Parti XX;
[…]
(x)
prodotti oħra, Parti XXIV.”
5
Il-Kapitolu I tat-Titolu II tal-Parti II tal-imsemmi regolament jinkludi t-Taqsima 1 intitolata “Standards għall-kummerċjalizzazzjoni”, li tkopri l-Artikoli 73 sa 91 tal-istess regolament.
6
Skont l-Artikolu 73 tar-Regolament dwar l-OKS:
“Mingħajr preġudizzju għal kwalunkwe dispożizzjoni oħra applikabbli għal prodotti agrikoli, kif ukoll għad-dispożizzjonijiet adottati fis-setturi veterinarji, fitosanitarjiu alimentari biex jiġi żgurat li prodotti jkunu konformi ma’ standards iġjeniċi u sanitarji u biex tiġi protetta s-saħħa tal-annimali, tal-pjanti u tal-bnedmin, din it-Taqsima tistabbilixxi r-regoli fir-rigward tal-istandards għall-kummerċjalizzazzjoni.”
7
L-Artikolu 74 ta’ dan ir-regolament jipprevedi:
“Il-prodotti li għalihom ġew stabbiliti standards għall-kummerċjalizzazzjoni skont is-settur jew skont il-prodott f’konformità ma’ din it-Taqsima ma jistgħux jitqiegħdu fis-suq fl-Unjoni ħlief jekk jikkonformaw ma’ dawk l-istandards.”
8
L-Artikolu 75 tal-imsemmi regolament jistabbilixxi:
“1.   L-Istandards tat-tqegħid fis-suq jistgħu japplikaw għal wieħed jew iktar mis-setturi u l-prodotti li ġejjin:
(a)
żejt taż-żebbuġa u żebbuġ tal-ikel;
(b)
frott u ħxejjex;
(c)
prodotti ta’ frott u ħxejjex ipproċessati;
(d)
banana;
(e)
pjanti ħajjin;
(f)
bajd;
(g)
laħam tat-tjur;
(h)
xaħmijiet li jistgħu jiddelku maħsubin għall-konsum mill-bniedem;
[…]
3.   Mingħajr preġudizzju għall-Artikolu 26 tar-Regolament (UE) Nru 1169/2011 tal-Parlament Ewropew u tal-Kunsill [dwar l-għoti ta’ informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU 2011, L 304, p. 18, u rettifiki fil-ĠU 2014, L 331, p. 40; fil-ĠU 2016, L 266, p. 7; fil-ĠU 2022, L 35, p. 26; fil-ĠU 2023, L 142, p. 41; u fil-ĠU 2023, L 214, p. 229)], l-istandards għall-kummerċjalizzazzjoni msemmija fil-paragrafu 1 jistgħu jkopru wieħed mir-rekwiżiti li ġejjin jew aktar stabbiliti skont is-settur jew il-prodott u skont il-karatteristiċi ta’ kull settur, il-ħtieġa li jiġi rregolat it-tqegħid fis-suq u l-kundizzjonijiet iddefiniti fil-paragrafu 5 ta’ dan l-Artikolu
(a)
id-definizzjonijiet, id-denominazzjoni u d-deskrizzjonijiet ta’ bejgħ tekniċi għas-setturi minbarra dawk stabbiliti fl-Artikolu 78;
(b)
kriterji ta’ klassifikazzjoni bħal gradazzjoni skont il-klassijiet, il-piż, id-daqs, iż-żmien u l-kategorija;
(c)
l-ispeċi, il-varjetà ta’ pjanti jew ir-razza ta’ annimali jew it-tip kummerċjali;
(d)
il-preżentazzjoni, it-tikkettar relatat ma’ standards obbligatorji tal-kummerċjalizzazzjoni, l-imballaġġ, ir-regoli li għandhom jiġu applikati b’rabta ma’ ċentri ta’ imballaġġ, immarkar, sena ta’ ħsad u użu ta’ termini speċifiċi, mingħajr preġudizzju għall-Artikoli minn 92 sa 123;
(e)
il-kriterji bħad-dehra, il-konsistenza, il-konformazzjoni, il-karatteristiċi ta’ prodotti u l-perċentwali tal-kontenut tal-ilma;
(f)
sustanzi speċifiċi użati fil-produzzjoni, jew komponenti jew kostitwenti, inkluż il-kontenut kwantitattiv, purità u identifikazzjoni tagħhom;
(g)
it-tip ta’ biedja u l-metodu ta’ produzzjoni inklużi prattiki enoloġiċi u sistemi avvanzati ta’ produzzjoni sostenibbli;
(h)
taħlit ta’ most u nbid, inklużi definizzjonijiet tagħhom, taħlit u restrizzjonijiet dwarhom;
(i)
il-frekwenza tal-ġbir, il-konsenja, il-preservazzjoni u l-manipulazzjoni, il-metodu ta’ konservazzjoni u t-temperatura, il-ħażna u t-trasport;
(j)
il-post agrikolu u/jew l-oriġini, eskluż il-laħam tat-tjur u x-xaħmijiet li jistgħu jiddelku;
(k)
ir-restrizzjonijiet fir-rigward tal-użu ta’ ċerti sustanzi u prattiki;
(l)
l-użu speċifiku;
(m)
il-kundizzjonijiet li jirregolaw id-disponiment, iż-żamma, iċ-ċirkolazzjoni u l-użu ta’ prodotti li ma jkunux konformi mal-istandards għall-kummerċjalizzazzjoni adottati skont il-paragrafu 1 jew mad-definizzjonijiet, id-denominazzjonijiet u d-deskrizzjonijiet ta’ bejgħ kif imsemmija fl-Artikolu 78, kif ukoll id-disponiment ta’ prodotti sekondarji.
[…]
5.   L-istandards għall-kummerċjalizzazzjoni skont is-settur jew il-prodott adottati skont il-paragrafu 1 ta’ dan l-Artikolu għandhom jiġu stabbiliti mingħajr preġudizzju għall-Artikoli 84 sa 88 u l-Anness IX u għandhom jieħdu kont ta’:
(a)
il-karatteristiċi speċifiċi tal-prodott konċernat;
(b)
il-ħtieġa li jiġu żgurati l-kundizzjonijiet għall-iffaċilitar tat-tqegħid tal-prodotti fis-suq;
(c)
l-interess tal-produtturi li jikkomunikaw il-karatteristiċi tal-prodott u tal-biedja, u l-interess tal-konsumaturi li jirċievu informazzjoni adegwata u trasparenti dwar il-prodotti, inkluż il-post agrikolu li għandu jkun iddeterminat abbażi ta’ każ b’każ fil-livell ġeografiku adatt, wara li titwettaq evalwazzjoni ta’, b’mod partikolari, l-ispejjeż u l-piżijiet amministrattivi għall-operaturi, u l-vantaġġi offruti lill-produtturi u l-konsumatur aħħari;
(d)
il-metodi disponibbli biex jiġu ddeterminati l-karatteristiċi fiżiċi, kimiċi u organolettiċi tal-prodotti;
(e)
ir-rakkomandazzjonijiet standard ta’ korpi internazzjonali;
(f)
il-ħtieġa li jiġu ppreservati l-karatteristiċi naturali u essenzjali tal-prodotti u li jiġi evitat li tinħoloq bidla sostanzjali fil-kompożizzjoni tal-prodott ikkonċernat.
[…]”
9
L-Artikolu 83(5) tal-istess regolament jipprovdi:
“L-Istati Membri jistgħu jadottaw jew iżommu biss id-dispożizzjonijiet nazzjonali addizzjonali dwar prodotti koperti minn standard tal-kummerċjalizzazzjoni tal-Unjoni jekk dawk id-dispożizzjonijiet jikkonformaw mal-liġi tal-Unjoni, b’mod partikolari l-prinċipju tal-moviment liberu tal-oġġetti, u soġġett għad-Direttiva 98/34/KE tal-Parlament Ewropew u tal-Kunsill [tat‑22 ta’ Ġunju 1998 li tistabbilixxi proċedura dwar l-għoti ta’ informazzjoni fil-qasam ta’ l-istandards u r-regolamenti tekniċi u r-regoli dwar is-servizzi tas-Soċjetà ta’ l-Informatika (ĠU Edizzjoni Speċjali bil-Malti, Kapitolu 13, Vol. 20, p. 337)]”
10
Skont l-Artikolu 90a(3) tar-Regolament dwar l-OKS:
“L-Istati Membri għandhom iwettqu kontrolli, ibbażati fuq analiżi tar-riskju, sabiex jivverifikaw jekk il-prodotti msemmija fl-Artikolu 1(2) jikkonformawx mar-regoli stipulati f’din it-Taqsima u, għandhom japplikaw penali amministrattivi kif xieraq.”
11
L-Artikolu 219 ta’ dan ir-regolament, intitolat “Miżuri kontra t-tfixkil fis-suq”, jipprevedi, fil-paragrafu 1 tiegħu:
“Sabiex issir reazzjoni effiċjenti u effikaċi kontra t-theddid ta’ tfixkil fis-swieq ikkawżat minn żieda jew tnaqqis sinifikanti fil-prezzijiet fi swieq interni jew esterni jew avvenimenti u ċirkostanzi oħrajn li jfixklu jew jheddu li jfixklu b’mod sinifikanti s-suq ikkonċernat, fejn dik is-sitwazzjoni, jew l-effetti tagħha fuq is-suq, x’aktarx ser tkompli jew issir agħar, il-Kummissjoni għandha tingħata s-setgħa li tadotta atti delegati f’konformità mal-Artikolu 227 biex jittieħdu l-miżuri meħtieġa biex tiġi indirizzata dik is-sitwazzjoni tas-suq, filwaqt li jiġi rrispettat kwalunkwe obbligu li jirriżulta minn ftehimiet internazzjonali konklużi f’konformità mat-TFUE u sakemm kwalunkwe miżura oħra disponibbli taħt dan ir-Regolament tidher li tkun insuffiċjenti jew mhux adatta.
Fejn fil-każijiet ta’ theddid ta’ tfixkil fis-swieq imsemmi fl-ewwel subparagrafu ta’ dan il-paragrafu, dan ikun meħtieġ għal raġunijiet ta’ urġenza li jesiġu hekk, għandha tapplika l-proċedura msemmija fl-Artikolu 228 għal atti ddelegati adottati skont l-ewwel subparagrafu ta’ dan il-paragrafu.
[…]”
12
L-Artikolu 221 tal-imsemmi regolament huwa intitolat “Miżuri għal riżoluzzjoni ta’ problemi speċifiċi”. Il-paragrafi 1 u 2 ta’ dan l-artikolu jipprovdu:
“1.   Il-Kummissjoni għandha tadotta atti ta’ implimentazzjoni filwaqt li tieħu miżuri ta’ emerġenza meħtieġa u ġustifikabbli biex issolvi problemi speċifiċi. […].
2.   Biex issolvi problemi speċifiċi, u għal raġunijiet tant importanti ta’ urġenza debitament ġustifikati, marbuta ma’ sitwazzjonijiet li x’aktarx jikkawżaw deterjorazzjoni rapida ta’ produzzjoni u kondizzjonijiet tas-suq li jistgħu jkunu diffiċli li jiġu indirizzati jekk ikun hemm dewmien fl-adozzjoni ta’ miżuri, il-Kummissjoni għandha tadotta immedjatament atti ta’ implimentazzjoni applikabbli […]”
Id‑dritt Ungeriż
13
L-az árak megállapításáról szóló 1990. évi LXXXVII. törvény veszélyhelyzet ideje alatt történő eltérő alkalmazásáról szóló 6/2022 (I. 14.) Korm. rendelet (id-Digriet Governattiv 6/2022 (I. 14.) li Jistabbilixxi Derogi Temporanji mill-Applikazzjoni, f’Sitwazzjoni ta’ Emerġenza, tal-Liġi Nru LXXXVII tal‑1990 dwar l-Iffissar tal-Prezzijiet] tal‑14 ta’ Jannar 2022 (Magyar Közlöny 2022/5., iktar ’il quddiem id-“Digriet Governattiv ikkontestat”), daħal fis-seħħ fl‑1 ta’ Frar 2022 għal perijodu inizjali ta’ tliet xhur. Minħabba estensjonijiet suċċessivi, huwa baqa’ fis-seħħ sal‑31 ta’ Lulju 2023. Barra minn hekk, huwa ġie emendat darbtejn b’effett mill‑10 ta’ Novembru 2022 u mit‑12 ta’ Jannar 2023.
14
Id-dispożizzjonijiet tad-Digriet Governattiv ikkontestat, applikabbli għat-tilwima fil-kawża prinċipali, huma riprodotti fil-punti 15 sa 20 ta’ din is-sentenza u jikkorrispondu għal dawk li kienu fis-seħħ bejn it‑12 ta’ Jannar 2023 u l‑31 ta’ Lulju 2023.
15
Skont l-Artikolu 1 tad-Digriet Governattiv ikkontestat:
“(1)   Sabiex jiġu evitati l-effetti negattivi ta’ funzjonament ħażin tas-suq, il-prodotti msemmija fl-Anness 1 għandhom jiżdiedu, għall-perijodu bejn l‑1 ta’ Frar 2022 u l‑31 ta’ Lulju 2023, mal-lista ta’ prodotti bi prezz irregolat li tinsab fil-punt I(A) tal-Anness tal-az árak megállapításáról szóló 1990. évi LXXXVII. törvény [(il-Liġi Nru LXXXVII tal‑1990 dwar l-Iffissar tal-Prezzijiet)].
(2)   Il-prezz tal-bejgħ bl-imnut gross applikabbli għall-prodotti elenkati fl-Anness 1 f’ħanut jew f’ċentru kummerċjali u għall-bejgħ mill-bogħod ma jistax ikun ogħla mill-prezz tal-bejgħ bl-imnut gross applikat fil‑15 ta’ Ottubru 2021 minn distributur li jbigħ oġġetti ta’ konsum ta’ kuljum fis-sens tal-a kereskedelemről 2005. évi CLXIV. törvény [(il-Liġi Nru CLXIV tal‑2005 dwar il-Kummerċ)] (iktar ’il quddiem id-“distributur”).
[…]”
16
L-Artikolu 1/A tad-Digriet Governattiv ikkontestat kien jipprovdi:
“(1)   Għall-perijodu bejn id-dħul fis-seħħ tal-az árak megállapításáról szóló 1990. évi LXXXVII. törvény veszélyhelyzet ideje alatt történő eltérő alkalmazásáról szóló 6/2022 (I. 14.) Korm. rendelet módosításáról szóló 451/2022 (XI. 9.) Korm. rendelet [(id-Digriet Governattiv 451/2022 (XI. 9.), li Jemenda d-Digriet Governattiv 6/2022 (I. 14.) li Jistabbilixxi Derogi Temporanji mill-Applikazzjoni, fis-Sitwazzjoni ta’ Emerġenza, tal-Liġi LXXXVII tal‑1990 dwar l-Iffissar tal-Prezzijiet], u l‑31 ta’ Lulju 2023, il-prodotti msemmija fl-Anness 2 għandhom jiżdiedu mal-prodotti bi prezzijiet irregolati elenkati fl-Artikolu 1(1).
(2)   Il-prezz tal-bejgħ bl-imnut gross applikabbli għall-prodotti elenkati fl-Anness 2 f’ħanut jew f’ċentru kummerċjali u għall-bejgħ mill-bogħod ma jistax ikun ogħla mill-prezz tal-bejgħ bl-imnut gross applikat mid-distributur fit‑30 ta’ Settembru 2022.
(3)   Minflok il-prezz tal-bejgħ bl-imnut gross applikat fit‑30 ta’ Settembru 2022,
(a)
jekk il-prezz tal-bejgħ gross bl-imnut applikat fit‑30 ta’ Settembru 2022 ma jkunx disponibbli, huwa l-aħħar prezz tal-bejgħ bl-imnut gross applikat mid-distributur qabel it‑30 ta’ Settembru 2022 li japplika,
(b)
jekk il-prezz tal-bejgħ bl-imnut gross imsemmi fil-punt (a) ma jkunx jista’ jiġi stabbilit, huwa l-prezz medju għall-konsum ippubblikat fis-sit tal-Központi Statisztikai Hivatal [(l-Uffiċċju Ċentrali tal-Istatistika, l-Ungerija)] għax-xahar ta’ Settembru 2022 li japplika, sakemm ikun disponibbli.
[…]
(6)   L-ebda spiża jew ħlas ieħor ma jista’ jintalab meta jiġu ffissati l-prezzijiet konformement mal-paragrafu 2.”
17
Skont l-Artikolu 2 tad-Digriet Governattiv ikkontestat:
“(1)   Id-distributur għandu
(a)
jikkummerċjalizza l-prodotti elenkati fl-Anness 1 li huwa kien jikkummerċjalizza fil‑15 ta’ Ottubru 2021,
(b)
joffri għall-bejgħ il-prodotti msemmija iktar ’il fuq, fi kwantitajiet li jikkorrispondu għall-inqas għall-kwantitajiet medji ta’ kuljum li huwa kellu fl-istokk għall-ġurnata tal-ġimgħa kkunsidrata fl‑2021,
(c)
jiżgura li l-istokk tal-prodotti msemmija iktar ’il fuq – jekk ikun meħtieġ sad-doppju tal-kwantità msemmija fil-punt (b) – u d-disponibbiltà tagħhom għax-xerrejja jibqgħu f’livell suffiċjenti biex jiżgura – filwaqt li jiġu evitati n-nuqqasijiet – il-kontinwità tal-provvista.
(2)   Id-distributur għandu l-obbligu li juri l-informazzjoni marbuta mal-Artikolu 1(1), fil-forma u bil-kontenut li ser ikunu speċifikati mill-Ministru għall-Koordinazzjoni tal-Politika Ġenerali, f’post viżibbli sew fil-ħanut u, fil-każ ta’ bejgħ mill-bogħod, li jippubblikaha fuq il-paġna prinċipali.”
18
L-Artikolu 2/A tad-Digriet Governattiv ikkontestat kien jipprevedi:
“(1)   Id-distributur għandu
(a)
jikkummerċjalizza l-prodotti elenkati fl-Anness 2 li huwa kien jikkummerċjalizza fit‑30 ta’ Settembru 2022,
(b)
joffri għall-bejgħ il-prodotti msemmija iktar ’il fuq, fi kwantitajiet li jikkorrispondu, għall-ġurnata tal-ġimgħa kkonċernata, għall-inqas għall-kwantitajiet medji ta’ kuljum li kellu fl-istokk fl‑2022,
(c)
jiżgura li l-istokk tal-prodotti msemmija iktar ’il fuq – jekk ikun meħtieġ sad-doppju tal-kwantità msemmija fil-punt (b) – u d-disponibbiltà tagħhom għax-xerrejja jibqgħu f’livell suffiċjenti biex jiżgura – filwaqt li jiġu evitati n-nuqqasijiet – il-kontinwità tal-provvista.
(2)   Id-distributur għandu l-obbligu li juri l-informazzjoni marbuta mal-Artikolu 1/A(1) fil-forma u bil-kontenut li ser ikunu speċifikati mill-Ministru għall-Koordinazzjoni tal-Politika Ġenerali, f’post viżibbli sew fil-ħanut u, fil-każ ta’ bejgħ mill-bogħod, li jippubblikaha fuq il-paġna prinċipali.”
19
L-Artikolu 3(1) u (4) tad-Digriet Governattiv ikkontestat kien jipprevedi:
“(1)   Fil-kawżi amministrattivi mhux kontenzjużi li jaqgħu taħt l-Artikolu 16 tal-Liġi Nru LXXXVII tal‑1990 dwar l-Iffissar tal-Prezzijiet u li għandhom bħala għan l-implimentazzjoni tad-dispożizzjonijiet ta’ dan id-digriet governattiv, l-Awtorità Ġenerali għall-Protezzjoni tal-Konsumaturi indikata mid-digriet governattiv dwar il-ħatra ta’ Awtorità Ġenerali għall-Protezzjoni tal-Konsumaturi (iktar ’il quddiem l-“awtorità”) għandha taġixxi ex officio, bil-parteċipazzjoni, fid-dawl tal-Artikolu 1(5) u tal-Artikolu 1/A(5), tan-Nemzeti Élelmiszerlánc-biztonsági Hivatal [(l-Uffiċċju Nazzjonali għas-Sigurtà tal-Katina tal-Ikel, l-Ungerija)].
(2)   B’deroga mill-Artikolu 16 tal-[Liġi Nru LXXXVII tal‑1990 dwar id-Determinazzjoni tal-Prezzijiet] u mill-Artikolu 38/B tal-Magyarország gazdasági stabilitásáról szóló 2011. évi CXCIV. törvény [(il-Liġi Nru CXCIV tal‑2011 dwar l-Istabbiltà Ekonomika tal-Ungerija)], l-awtorità li, matul il-kontroll tagħha, issir taf bi ksur tal-obbligi msemmija fl-Artikoli 1 u 2,
(a)
għandha timponi multa ta’ bejn 50000 forint Ungeriż (HUF) [madwar EUR 131] u HUF 3000000 [madwar EUR 7849], jew
(b)
tista’ tordna lid-distributur, permezz ta’ deċiżjoni, biex itemm temporanjament l-attivitajiet tiegħu għal perjodu li la jista’ jkun anqas minn ġurnata u lanqas aktar minn sitt xhur.
(3)   Is-sanzjoni prevista fil-paragrafu 2(a) tista’ tiġi applikata diversi drabi, fil-każ ta’ ksur skopert matul diversi kontrolli konsekuttivi, anki jekk dan ikun fl-istess jum u fl-istess ħanut, b’tali mod li, meta tiġi imposta multa ġdida, l-ammont tagħha għandu jkun mill-inqas id-doppju ta’ dak tal-multa imposta għall-ksur preċedenti, mingħajr ma jkollha tittieħed inkunsiderazzjoni d-dispożizzjoni dwar l-ammont massimu tal-multa.
(4)   Fil-każ ta’ ksur ripetut, is-sanzjonijiet previsti fl-Artikolu 2(a) u (b) jistgħu jiġu applikati flimkien.”
20
L-Anness 1 tad-Digriet Governattiv ikkontestat kien jipprevedi:
“Prodotti bi prezz irregolat
1.
zokkor ikkristallizzat (zokkor abjad)
2.
dqiq tal-qamħ abjad T55
3.
żejt tal-ikel tal-ġirasol irraffinat
4.
perżut ta’ ħnieżer domestiċi (inklużi dak li ma tneħħilux l-għadam, bil-qoxra, fi fletti, maqtugħin, imqatta’ jew ikkapuljati, mibjugħa ppakkjati minn qabel jew le, friski, imkessħa jew iffriżati)
5.
fletti tat-tiġieġ, ġwienaħ tat-tiġieġ – komma u l-ponta, flimkien jew separati (inklużi l-prodotti li ma tneħħewlhomx l-għadam, bil-ġilda, fi fletti, maqtugħin, imqatta’ jew ikkapuljati, mibjugħa ppakkjati minn qabel jew le, friski, imkessħa jew iffriżati)
6.
ħalib tal-baqra, ittrattat bis-sħana f’temperatura għolja ħafna, li fih 2.8 % ta’ xaħam bil-massa”
21
L-Anness 2 tad-Digriet Governattiv ikkontestat kien jindika:
“Prodotti bi prezz irregolat
1.
Bajd frisk, fil-qoxra, tal-ispeċi Gallus domesticus (minbarra l-bajd iffertilizzat għat-tifqis)
2.
Patata, minbarra patata ġdida”.
Il‑kawża prinċipali u d‑domandi preliminari
22
Mid-deċiżjoni tar-rinviju jsegwi li, sabiex jiġu evitati l-effetti dannużi tal-funzjonament ħażin tas-suq fil-kuntest tas-sitwazzjoni ta’ emerġenza marbuta mal-pandemija tal-COVID‑19, il-Gvern Ungeriż, fil-bidu tas-sena 2022, adotta d-Digriet Governattiv ikkontestat li bis-saħħa tiegħu ċerti prodotti agrikoli bażiċi, elenkati fl-Anness I ta’ dan tal-aħħar, jiġifieri ċerti tipi ta’ zokkor, dqiq tal-qamħ, żejt tal-ġirasol, laħam tal-majjal u tat-tjur kif ukoll ħalib, kienu kkummerċjalizzati bi prezzijiet irregolati. Konformement mad-Digriet Governattiv ikkontestat, il-prezz tal-bejgħ bl-imnut gross ta’ dawn il-prodotti applikat mid-distributuri li jbigħu oġġetti ta’ konsum ta’ kuljum ma setax ikun ogħla mill-prezz tal-bejgħ bl-imnut gross applikat fil‑15 ta’ Ottubru 2021. Barra minn hekk, jekk dawn id-distributuri kienu jikkummerċjalizzaw l-istess prodotti f’dik id-data, huma kienu obbligati jikkummerċjalizzawhom u dan, fi kwantità ta’ kuljum li tikkorrispondi għall-inqas għall-kwantità medja ta’ kuljum proposta għall-bejgħ fil-jum tal-ġimgħa inkwistjoni tas-sena 2021.
23
Minħabba l-gwerra fl-Ukraina, il-Gvern Ungeriż emenda d-Digriet Governattiv ikkontestat fis-sens li, mill‑10 ta’ Novembru 2022, il-kwantità ta’ referenza li kellha tittieħed inkunsiderazzjoni ma baqgħetx iktar il-kwantità medja ta’ kuljum impoġġija għall-bejgħ tas-sena 2021, iżda l-kwantità medja ta’ kuljum li d-distributur ikkonċernat kellu fl-istokk fil-jum tal-ġimgħa kkunsidrata matul dik is-sena.
24
Minn dik l-istess data, il-Gvern Ungeriż estenda wkoll l-applikazzjoni tal-prezzijiet irregolati għal żewġ prodotti oħra, jiġifieri l-bajd u l-patata. Id-distributuri li jbigħu dawn il-prodotti kienu obbligati li jikkummerċjalizzawhom fi kwantitajiet li jikkorrispondu għall-kwantitajiet medji ta’ kuljum li huma kellhom fl-istokk fil-jum tal-ġimgħa kkunsidrat tas-sena 2022, u l-prezz tal-imsemmija prodotti ma setax ikun ogħla minn dak applikat fit‑30 ta’ Settembru 2022. Id-Digriet Governattiv ikkontestat baqa’ fis-seħħ sal‑31 ta’ Lulju 2023, wara li ġie emendat għall-aħħar darba b’effett mit‑12 ta’ Jannar 2023.
25
Wara kontroll imwettaq mill-awtorità nazzjonali, fl‑1 ta’ Frar 2023, f’wieħed miż-żoni ta’ bejgħ ta’ SPAR Magyarország fl-Ungerija, din l-awtorità kkonstatat li, għal ħamsa mill-prodotti agrikoli koperti mid-Digriet Governattiv ikkontestat, il-kwantitajiet medji ta’ kuljum offruta għall-bejgħ kienu inqas mill-kwantitajiet medji ta’ kuljum li kienu fl-istokk fil-jum tal-ġimgħa meqjusa matul is-sena 2021 jew is-sena 2022. Permezz ta’ deċiżjoni tad‑9 ta’ Mejju 2023, l-imsemmija awtorità kkonstatat ksur tad-dispożizzjonijiet tad-Digriet Governattiv ikkontestat u imponiet fuq SPAR Magyarország multa abbażi tal-protezzjoni tal-konsumaturi. Fil-kuntest tad-determinazzjoni tal-ammont tal-multa, l-istess awtorità ħadet inkunsiderazzjoni b’mod partikolari n-natura irriversibbli tad-dannu kkawżat mill-ksur, in-numru kbir ta’ konsumaturi kkonċernati minn dan il-ksur fid-dawl tal-post tal-ispazju ta’ bejgħ inkwistjoni, it-tul tal-imsemmi ksur, ir-repetizzjoni u l-frekwenza tal-aġir li jikkostitwixxi ksur, il-gravità tal-istess ksur fid-dawl tal-importanza ta’ SPAR Magyarország u l-obbligi legali allegatament miksura, iżda wkoll l-attitudni kooperattiva ta’ dan id-distributur.
26
Spar Magyarország ippreżentat rikors għal annullament kontra d-deċiżjoni tal-awtorità nazzjonali quddiem il-qorti tar-rinviju, li permezz tiegħu hija tikkontesta l-bażi legali ta’ din id-deċiżjoni u l-ammont tal-multa li ġiet imposta fuqha. Insostenn tar-rikors tagħha, hija ssostni li, skont l-interpretazzjoni tagħha, id-Digriet Governattiv ikkontestat ma kellux l-għan li jintroduċi obbligu ġenerali ta’ provvista, peress li l-għan kien fl-aħħar mill-aħħar li d-distributuri jissodisfaw bis-sħiħ id-domanda tal-konsumaturi. Issa, għalkemm hija ma offrietx għall-bejgħ il-kwantitajiet previsti minn dan id-digriet, hija ssostni madankollu li dejjem issodisfat id-domanda kollha ta’ dawn il-konsumaturi u li hija kellha, fil-jum tal-kontroll, stokk ta’ għeluq għal kull wieħed mill-prodotti kkonċernati. Għaldaqstant, hija ma wettqet ebda ksur.
27
L-awtorità nazzjonali titlob li r-rikors jiġi miċħud. Hija tenfasizza li jitwettaq ksur meta l-kummerċjant ma josservax l-obbligu tiegħu li joffri għall-bejgħ il-kwantitajiet previsti mid-digriet leġiżlattiv ikkontestat. F’dan ir-rigward teżisti responsabbiltà oġġettiva, kif ikkonfermat il-Kúria (il-Qorti Suprema, l-Ungerija). Din tal-aħħar qieset b’mod partikolari li, għall-finijiet tal-prevenzjoni tal-effetti dannużi tal-funzjonament ħażin tas-suq u tal-protezzjoni ikbar tal-konsumaturi bħala għan ta’ interess ġenerali, id-dispożizzjonijiet leġiżlattivi inkwistjoni jistabbilixxu responsabbiltà oġġettiva. Għalhekk, id-distributur huwa obbligat li jiggarantixxi l-kwantitajiet ta’ merkanzija speċifikati f’dan id-digriet bil-prezzijiet irregolati.
28
Il-qorti tar-rinviju għandha dubji dwar jekk id-Digriet Governattiv ikkontestat, li jimponi, taħt piena ta’ multa, obbligu li tiġi proposta għall-bejgħ ċerta kwantità ta’ prodotti agrikoli li jaqgħu fil-kamp ta’ applikazzjoni tar-Regolament dwar l-OKS, bi prezz tal-bejgħ bl-imnut irregolat, huwiex kompatibbli mad-dritt tal-Unjoni, sa fejn tali leġiżlazzjoni tippreġudika l-prinċipju ta’ determinazzjoni libera tal-prezzijiet tal-bejgħ tal-prodotti agrikoli abbażi tal-eżerċizzju liberu tal-kompetizzjoni u ma tosservax il-prinċipju ta’ proporzjonalità.
29
F’dawn iċ-ċirkustanzi, is-Szegedi Törvényszék (il-Qorti ta’ Szeged, l-Ungerija) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1.
L-Artikolu 83(5) tar-[Regolament dwar l-OKS], għandu jiġi interpretat fis-sens li jipprekludi miżura nazzjonali bħal dik inkwistjoni fil-kawża prinċipali, li, filwaqt li tinvoka sitwazzjoni ta’ emerġenza, timponi fuq in-negozjanti l-obbligu li jqiegħdu għall-bejgħ bi prezz fiss awtorizzat sensiela ta’ prodotti agrikoli li jaqgħu fil-kamp ta’ applikazzjoni tar-Regolament OKS fi kwantitajiet li ma jiġux iddeterminati abbażi tal-kwantitajiet medji ta’ kuljum maħruġa min-negozjant fis-sena ta’ referenza, iżda indipendentement minn dan, abbażi tal-kwantitajiet medji ta’ kuljum li n-negozjant kellu għall-bejgħ fis-sena ta’ referenza?
2)
L-Artikolu 90a(3) tar-Regolament OKS għandu jiġi interpretat fis-sens li jipprekludi miżura nazzjonali bħal dik inkwistjoni fil-kawża prinċipali, li tipprevedi l-impożizzjoni obbligatorja ta’ multa anki fil-każ fejn, fil-jum tal-ispezzjoni, il-kummerċjant qiegħed għall-bejgħ sensiela ta’ prodotti agrikoli li jaqgħu fil-kamp ta’ applikazzjoni tar-Regolament OKS fi kwantitajiet ekwivalenti għall-kwantitajiet medji ta’ kuljum li huwa ħareġ fis-sena ta’ referenza u fejn il-konsumaturi għandhom tali prodotti għad-dispożizzjoni tagħhom?”
Fuq id‑domandi preliminari
30
Preliminarjament, għandu jiġi eżaminat l-argument, espost fl-osservazzjonijiet bil-miktub tal-Gvern Awstrijak u tal-Kummissjoni, li d-dispożizzjonijiet imsemmija mill-qorti tar-rinviju, jiġifieri l-Artikolu 83(5) u l-Artikolu 90a(3) tar-Regolament dwar l-OKS, la japplikaw għall-parti l-kbira tal-prodotti kkonċernati mid-Digriet Governattiv ikkontestat u lanqas għar-rekwiżiti stabbiliti minn dan id-digriet.
31
Skont l-Artikolu 83(5) tar-Regolament dwar l-OKS, l-Istati Membri jistgħu jadottaw jew iżommu dispożizzjonijiet nazzjonali addizzjonali għal prodotti li jibbenefikaw minn standard ta’ kummerċjalizzazzjoni tal-Unjoni jekk dawn id-dispożizzjonijiet josservaw id-dritt tal-Unjoni, b’mod partikolari l-prinċipju ta’ moviment liberu tal-merkanzija. L-Artikolu 90a(3) ta’ dan ir-regolament jipprevedi obbligu għall-Istati Membri li jwettqu kontrolli dwar ir-regoli ta’ kummerċjalizzazzjoni ta’ dawn il-prodotti u li jimponu sanzjonijiet fil-każ ta’ nuqqas ta’ konformità tal-imsemmija prodotti ma’ dawn ir-regoli. Peress li dawn iż-żewġ dispożizzjonijiet jaqgħu taħt it-Taqsima 1 tal-Kapitolu I tat-Titolu II tal-Parti II tal-imsemmi regolament, dwar l-istandards tal-kummerċjalizzazzjoni, huma intiżi biss sabiex japplikaw fil-preżenza ta’ tali standards li jirrigwardaw l-elementi elenkati fl-Artikolu 75(3) tal-istess regolament.
32
Issa, minn naħa, l-iffissar ta’ prezz massimu għal ċerti prodotti u l-obbligu li tiġi offruta għall-bejgħ kwantità ddeterminata għal dawn il-prodotti ma jaqgħux taħt l-elementi speċifiċi msemmija fl-Artikolu 75(3) tar-Regolament dwar l-OKS jew taħt il-karatteristiċi partikolari msemmija fil-paragrafu 5 ta’ dan l-artikolu. Min-naħa l-oħra, mill-paragrafu 1 tal-imsemmi artikolu jsegwi li, fost it-tmien prodotti msemmija mid-Digriet Governattiv ikkontestat, huma biss il-bajd u l-laħam tat-tjur li jistgħu jkunu s-suġġett ta’ regola ta’ kummerċjalizzazzjoni. Issa, f’dan ir-rigward, la r-Regolament tal-Kummissjoni (KE) Nru 589/2008 tat‑23 ta’ Ġunju 2008 dwar it-termini ta’ l-applikazzjoni tar-Regolament tal-Kunsill (KE) Nru 1234/2007 f’dak li jikkonċerna n-normi tat-tqegħid fuq is-suq applikabbli għall-bajd (ĠU 2008, L 163, p. 6) u lanqas ir-Regolament tal-Kummissjoni (KE) Nru 543/2008 tas-16 ta’ Ġunju 2008 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1234/2007 f’dak li għandu x’jaqsam ma’ l-istandards għat-tqegħid fis-suq tal-laħam tat-tjur (ĠU 2008, L 157, p. 46, u rettifiki fil-ĠU 2009, L 8, p. 33, u fil-ĠU 2009, L 37, p. 14) ma jinkludu regoli ta’ kummerċjalizzazzjoni dwar, minn naħa, l-iffissar ta’ prezz massimu u, min-naħa l-oħra, l-obbligu tad-distributuri li joffru għall-bejgħ kwantità ddeterminata ta’ dawn iż-żewġ prodotti. Għaldaqstant, ebda element ma jippermetti li jiġi konkluż li, fir-rigward tal-imsemmija żewġ prodotti, jeżisti standard ta’ kummerċjalizzazzjoni li jiġġustifika l-applikazzjoni tad-dispożizzjonijiet imsemmija fil-punt 30 ta’ din is-sentenza.
33
Għaldaqstant, għandu jitqies li d-dispożizzjonijiet imsemmija fid-domandi tal-qorti tar-rinviju ma humiex rilevanti, bħala tali, sabiex tiġi evalwata l-konformità tad-Digriet Governattiv ikkontestat mar-Regolament dwar l-OKS. Madankollu, fid-dawl tal-fatt li l-Qorti tal-Ġustizzja għandha l-missjoni li tinterpreta d-dispożizzjonijiet kollha tad-dritt tal-Unjoni li l-qrati nazzjonali għandhom bżonn sabiex jiddeċiedu l-kawżi li jkollhom quddiemhom, anki jekk dawn id-dispożizzjonijiet ma jkunux espressament imsemmija fid-domandi li jsirulha minn dawn il-qrati (sentenza tat‑22 ta’ Frar 2024, Deutsche Rentenversicherung Bund, C‑283/21, EU:C:2024:144, punt 39 u l-ġurisprudenza ċċitata), tali konstatazzjoni ma tipprekludix li tiġi eżaminata l-konformità ta’ dan id-digriet mad-dritt tal-Unjoni u, b’mod iktar partikolari, mad-dispożizzjonijiet ta’ dan ir-regolament, peress li l-imsemmi digriet jirrigwarda prodotti li jaqgħu fil-kamp ta’ applikazzjoni tal-imsemmi regolament.
34
F’dawn iċ-ċirkustanzi, l-imsemmija domandi, li għandhom jiġu eżaminati flimkien, għandhom jinqraw fis-sens li jirrigwardaw, essenzjalment, jekk ir-Regolament dwar l-OKS għandux jiġi interpretat fis-sens li jipprekludi miżura nazzjonali li, minħabba sitwazzjoni ta’ emerġenza, minn naħa, timponi fuq distributur li joffri għall-bejgħ prodotti agrikoli li jaqgħu fil-kamp ta’ applikazzjoni ta’ dan ir-regolament, bi prezz irregolat u fi kwantità medja ta’ kuljum irreġistrata fl-istokk tad-distributur matul sena ta’ referenza, u, min-naħa l-oħra, tipprevedi l-impożizzjoni obbligatorja ta’ multa fil-każ ta’ ksur tal-obbligi previsti minn din il-miżura nazzjonali.
35
F’dan ir-rigward, għandu jitfakkar li, fil-kuntest tal-politika agrikola komuni (PAK) li taqa’, konformement mal-Artikolu 4(2)(d) TFUE, taħt kompetenza kondiviża bejn l-Unjoni u l-Istati Membri, dawn tal-aħħar għandhom setgħa leġiżlattiva li tippermettilhom, bħala jirriżulta mill-Artikolu 2(2) TFUE, jeżerċitaw il-kompetenza tagħhom sal-punt fejn l-Unjoni ma tkunx eżerċitat il-kompetenza tagħha (sentenza tal‑11 ta’ Marzu 2021, Il‑Kummissjoni vs L‑Ungerija (Marġni ta’ profitt), C‑400/19, EU:C:2021:194, punt 34 u l-ġurisprudenza ċċitata).
36
Skont ġurisprudenza stabbilita, fil-preżenza ta’ regolament li jirrigwarda l-organizzazzjoni komuni tas-swieq (iktar ’il quddiem l-“OKS”) f’settur speċifiku, l-Istati Membri għandhom madankollu jastjenu milli jieħdu kwalunkwe miżura li tkun ta’ natura li tidderoga mill-imsemmi regolament jew li tmur kontrih. Huma wkoll inkompatibbli ma’ OKS ir-regoli li jostakolaw il-funzjonament tajjeb tiegħu, anki jekk il-qasam inkwistjoni ma jkunx ġie rregolat b’mod eżawrjenti minn din l-OKS (sentenza tal‑11 ta’ Marzu 2021, Il‑Kummissjoni vs L‑Ungerija (Marġni ta’ profitt), C‑400/19, EU:C:2021:194, punt 35 u l-ġurisprudenza ċċitata).
37
Issa, fl-assenza ta’ mekkaniżmu ta’ ffissar ta’ prezzijiet, id-determinazzjoni libera tal-prezzijiet tal-bejgħ abbażi tal-kompetizzjoni libera hija komponent tar-regolament dwar l-OKS u tikkostitwixxi l-espressjoni tal-prinċipju tal-moviment liberu tal-merkanzija f’kundizzjonijiet ta’ kompetizzjoni effettiva (ara, f’dan is-sens, is-sentenza tal‑11 ta’ Marzu 2021, Il‑Kummissjoni vs L‑Ungerija (Marġni ta’ profitt), C‑400/19, EU:C:2021:194, punt 36 u l-ġurisprudenza ċċitata).
38
Madankollu, l-istabbiliment ta’ OKS ma jipprekludix lill-Istati Membri milli japplikaw regoli nazzjonali li jsegwu għan ta’ interess ġenerali minbarra dawk koperti minn din l-OKS, anki jekk dawn ir-regoli jista’ jkollhom effett fuq il-funzjonament tas-suq intern fis-settur ikkonċernat, bil-kundizzjoni li dawn ir-regoli jkunu adatti sabiex jiggarantixxu t-twettiq tal-għan imfittex u ma jmorrux lil hinn minn dak li huwa neċessarju sabiex jintlaħaq dan l-għan (sentenza tal‑11 ta’ Marzu 2021, Il‑Kummissjoni vs L‑Ungerija (Marġni ta’ profitt), C‑400/19, EU:C:2021:194, punt 37 u l-ġurisprudenza ċċitata).
39
Fl-ewwel lok, bħalma jsegwi kemm mill-konstatazzjonijiet tal-qorti tar-rinviju kif ukoll mill-osservazzjonijiet bil-miktub ta’ SPAR Magyarország, tal-Gvern Awstrijak u tal-Kummissjoni, id-Digriet Governattiv ikkontestat jippreġudika l-kompetizzjoni libera, li, bħalma tfakkar fil-punt 37 ta’ din is-sentenza, huwa komponent tar-regolament dwar l-OKS. Fil-fatt, l-obbligu li prodotti agrikoli jiġu offruti għall-bejgħ bi prezzijiet irregolati u fi kwantitajiet speċifiċi jipprekludi lid-distributuri milli jiffissaw liberament il-prezzijiet ta’ bejgħ tagħhom u l-kwantitajiet li huma jixtiequ jbigħu abbażi ta’ kunsiderazzjonijiet ekonomiċi bbażati fuq il-kompetizzjoni ħielsa.
40
Fit-tieni lok, konformement mal-ġurisprudenza mfakkra fil-punt 38 ta’ din is-sentenza, id-Digriet Governattiv ikkontestat għandu jkun iġġustifikat mit-tfittxija ta’ għan ta’ interess ġenerali differenti minn dawk koperti mill-OKS.
41
F’dan il-każ, skont il-Gvern Ungeriż, dan id-digriet governattiv kellu għan doppju, jiġifieri l-ġlieda kontra l-inflazzjoni u l-protezzjoni tal-konsumaturi żvantaġġati permezz ta’ provvista ggarantita ta’ prodotti tal-ikel bażiċi bi prezzijiet raġonevoli.
42
F’dan ir-rigward, għandu, ċertament, jiġi rrilevat li l-Kummissjoni hija, taħt ċerti kundizzjonijiet, awtorizzata, skont l-Artikoli 219 u 221 tar-Regolament dwar l-OKS, tieħu l-miżuri neċessarji sabiex tirrispondi, minn naħa, għat-theddid ta’ tfixkil fis-suq ikkawżat minn żidiet jew tnaqqis sinjifikattiv tal-prezzijiet fis-swieq interni jew esterni jew minn avvenimenti u ċirkustanzi oħra, inkluż f’sitwazzjonijiet ta’ emerġenza, u, min-naħa l-oħra, għal problemi speċifiċi f’sitwazzjonijiet ta’ emerġenza. Madankollu, dawn id-dispożizzjonijiet ma jistgħux, fid-dawl tas-sitwazzjonijiet speċifiċi li huma jirregolaw, jiġu interpretati b’mod wiesa’, sal-punt li jitqies li r-Regolament dwar l-OKS fl-intier tiegħu jkopri l-għanijiet ta’ interess ġenerali mfittxija mid-Digriet Governattiv ikkontestat, jiġifieri l-ġlieda kontra l-inflazzjoni u l-protezzjoni tal-konsumaturi żvantaġġati permezz ta’ provvista ggarantita ta’ prodotti bażiċi tal-ikel bi prezzijiet raġonevoli.
43
F’dawn il-kundizzjonijiet, Stat Membru jista’ jinvoka l-għan ta’ ġlieda kontra l-inflazzjoni jew ta’ protezzjoni tal-konsumaturi żvantaġġati sabiex jiġġustifika miżuri, bħal dawk li jinsabu fid-Digriet Governattiv ikkontestat, li jippreġudikaw is-sistema ta’ determinazzjoni tal-prezzijiet f’kundizzjonijiet ta’ kompetizzjoni effettiva, li fuqha huwa bbażat ir-Regolament dwar l-OKS.
44
Il-miżuri ta’ ffissar ta’ prezz massimu kif ukoll l-obbligu li tiġi offruta għall-bejgħ kwantità ddeterminata ta’ prodotti, bħal dawk previsti mid-Digriet Governattiv ikkontestat, għandhom, madankollu, jissodisfaw il-kundizzjonijiet li jirriżultaw mill-ġurisprudenza tal-Qorti tal-Ġustizzja f’dak li jirrigwarda l-proporzjonalità, jiġifieri jkunu xierqa sabiex jiżguraw it-twettiq tal-għan imfittex u ma jmorrux lil hinn minn dak li huwa neċessarju sabiex jintlaħaq dan l-għan. F’dan ir-rigward, l-eżami tal-proporzjonalità għandu jsir billi jittieħdu inkunsiderazzjoni l-għanijiet tal-PAK kif ukoll il-funzjonament korrett tal-OKS, li dan jinvolvi bbilanċjar bejn dawn l-għanijiet u dawk imfittxija mid-Digriet Governattiv ikkontestat (ara, f’dan is-sens, is-sentenza tat‑23 ta’ Diċembru 2015, Scotch Whisky Association et (C‑333/14, EU:C:2015:845, punt 28).
45
Barra minn hekk, fir-rigward tal-kwistjoni dwar jekk il-miżura inkwistjoni hijiex adatta sabiex tiżgura t-twettiq tal-għanijiet imfittxija, għandu jiġi rrilevat li, konformement ma’ ġurisprudenza stabbilita, leġiżlazzjoni nazzjonali tkun adatta sabiex tiżgura t-twettiq tal-għan imfittex biss jekk tkun verament tirrifletti l-intenzjoni li dan jintlaħaq b’mod koerenti u sistematiku (sentenza tat‑23 ta’ Diċembru 2015, Scotch Whisky Association et, C‑333/14, EU:C:2015:845, punt 37 u l-ġurisprudenza ċċitata).
46
F’dan il-każ, għandu jiġi kkonstatat li, anki jekk jitqies li d-Digriet Governattiv ikkontestat huwa adatt sabiex jipproteġi lill-konsumaturi żvantaġġati permezz ta’ provvista ggarantita ta’ prodotti tal-ikel bażiċi bi prezzijiet affordabbli u sabiex jiġġieled l-inflazzjoni, dan id-digriet imur lil hinn minn dak li huwa neċessarju sabiex jintlaħqu dawn l-għanijiet (ara, b’analoġija, is-sentenza tal‑11 ta’ Marzu 2021, Il‑Kummissjoni vs L‑Ungerija (Marġni ta’ profitt), C‑400/19, EU:C:2021:194, punt 37 u l-ġurisprudenza ċċitata).
47
Fil-fatt, bħalma sostnew essenzjalment il-Gvern Ġermaniż u l-Kummissjoni fl-osservazzjonijiet bil-miktub tagħhom, il-ħsara għall-aċċess liberu tad-distributuri għas-suq f’kundizzjonijiet ta’ kompetizzjoni effettiva, aċċess liberu żgurat mir-Regolament dwar l-OKS, kif ukoll, konsegwentement, it-tfixkil fil-katina ta’ provvista kollha kkawżat mill-prezzijiet irregolati imposti fuq dawn id-distributuri u l-obbligu għal dawn tal-aħħar li joffru għall-bejgħ il-kwantitajiet meħtieġa tal-prodotti kkonċernati jmorru lil hinn minn dak li huwa neċessarju sabiex jintlaħqu l-għanijiet imfittxija mill-imsemmi digriet.
48
Fid-dawl tal-kunsiderazzjonijiet preċedenti kollha, ir-risposta għad-domandi magħmula għandha tkun li r-Regolament dwar l-OKS għandu jiġi interpretat fis-sens li jipprekludi miżura nazzjonali li, minħabba sitwazzjoni ta’ emerġenza, minn naħa, timponi fuq distributur l-obbligu li joffri għall-bejgħ prodotti agrikoli li jaqgħu fil-kamp ta’ applikazzjoni ta’ dan ir-regolament, bi prezz irregolat u kwantità mejda ta’ kuljum irreġistrata fl-istokk tad-distributur matul sena ta’ referenza u, min-naħa l-oħra, tipprevedi l-impożizzjoni obbligatorja ta’ multa fil-każ ta’ ksur tal-obbligi previsti minn din il-miżura nazzjonali.
Fuq l‑ispejjeż
49
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tielet Awla) taqta’ u tiddeċiedi:
Ir-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007, kif emendat bir-Regolament (UE) 2021/2117 tal-Parlament Ewropew u tal-Kunsill tat‑2 ta’ Diċembru 2021,
għandu jiġi interpretat fis-sens li:
jipprekludi miżura nazzjonali li, minħabba sitwazzjoni ta’ emerġenza, minn naħa, timponi fuq distributur l-obbligu li joffri għall-bejgħ prodotti agrikoli li jaqgħu fil-kamp ta’ applikazzjoni ta’ dan ir-regolament, bi prezz irregolat u fi kwantità medja ta’ kuljum irreġistrata fl-istokk tad-distributur matul sena ta’ referenza u, min-naħa l-oħra, tipprevedi l-impożizzjoni obbligatorja ta’ multa fil-każ ta’ ksur tal-obbligi previsti minn din il-miżura nazzjonali.
Firem
(
*1
)	Lingwa tal-kawża: l-Ungeriż.